tartuNLP/wikipedia-smugri-20251201 huggingface dataset:
Sarah Bouhaddi

Sarah Bouhaddi (s. 17. lokakuuta 1986 Cannes) on ranskalainen jalkapalloilija, pelipaikaltaan maalivahti.
Bouhaddi on pelannut Ranskan naisten maajoukkueessa vuoden 2019 MM-kilpailujen päättyessä 145 maaottelua. Ensimmäisen maaottelunsa hän pelasi helmikuussa 2004. Hän on pelannut olympialaisissa 2012 ja 2016, MM-kilpailuissa 2015 ja 2019 sekä EM-kilpailuissa 2005, 2009, 2013 ja 2017.
Seuratasolla Bouhaddi on edustanut Olympique Lyonnais -seuraa vuodesta 2009 lähtien ja hän on voittanut naisten Mestarien liigan kuusi kertaa: vuosina 2011, 2012, 2016, 2017, 2018 ja 2019.
Flying Tiger Copenhagen

Flying Tiger Copenhagen on tanskalainen vuonna 1995 Kööpenhaminasta kotoisin oleva kauppaketju, jonka on perustanut Lennart Lajboschitz. Se myy muun muassa toimisto-, koulu- ja askartelutarvikkeita, leluja, hygieniatuotteita, astioita ja sisustusesineitä. Flying Tiger Copenhagenilla on yli 950 myymälää ympäri maailmaa esimerkiksi useissa Euroopan maissa, kuten Britanniassa, Espanjassa, Irlannissa, Norjassa, Ruotsissa, Suomessa ja Tanskassa. 
Ketjun myymälät tunnettiin aiemmin nimillä Tiger, TGR, Flying Tiger ja Flying Tiger Copenhagen. Vuonna 2016 kaikkien nimet vaihdettiin muotoon Flying Tiger Copenhagen. 
"Talouselämä"-lehden mukaan Flying Tiger Copenhagenilla oli suuri vaikutus Tiimarin konkurssiin ajautumisessa, koska Tigerillä oli tapana sijoittaa kauppansa aivan Tiimarin lähietäisyydelle.
Austin Block

Austin Block (s. 10. lokakuuta 1989 Denver, Colorado, Yhdysvallat) on yhdysvaltalainen jääkiekkoilija, joka pelaa ECHL-joukkue Manchester Monarchsissa. Hän on pelipaikaltaan keskushyökkääjä ja laukoo oikealta.
Ura.
Coloradossa syntynyt, mutta Southern California Titansin kasvattama Block pelasi vuosina 2007–2009 NAHL-junioriliigan Fairbanks Ice Dogsin riveissä. Hän voitti jälkimmäisellä kaudellaan 2008–2009 koko sarjan pistepörssin tehoilla 29+44=73. Block oli Ice Dogsin paras pistemies ja maalintekijä myös kevään 2009 pudotuspeleissä tehtyään kuudessa ottelussa tehot 7+4=11. Hänet palkittiin kauden päätteeksi NAHL:n vuoden hyökkääjänä ja valittiin ensimmäiseen tähdistökentälliseen.
Vuodet 2009–2013 Block kävi New Hampshiren yliopistoa. Hän voitti ensimmäisellä kaudellaan 2009–2010 joukkueen mukana Hockey Eastin runkosarjan. Viimeisellä yliopistokaudellaan 2012–2013 Block oli 15 osumallaan UNH:n paras maalintekijä Grayson Downingin ja John Henrionin kanssa.
Kaudeksi 2013–2014 Block siirtyi vuoden mittaisella sopimuksella SM-liigajoukkue Helsingin IFK:hon. Hän pelasi kauden aikana myös kolme ottelua lainalla Mestis-joukkue HC Keski-Uusimaassa, kunnes Block siirtyi tammikuussa 2014 try-outin kautta Ruotsin toiseksi korkeimmalla sarjatasolla HockeyAllsvenskanissa pelaavaan Karlskrona HK:hon. Hän kuitenkin jätti joukkueen pelillistä syistä kahdeksan pelaamansa ottelun jälkeen helmikuussa, eikä Block pelannut enää loppukaudella missään.
Block siirtyi kaudeksi 2014–2015 vuoden mittaisella sopimuksella Slovakian Extraliga-joukkue HC 05 Banská Bystrican paitaan. Kesken kauden, helmikuussa 2015 hän kuitenkin siirtyi ECHL-joukkue Bakersfield Condorsiin. Kaudella 2015–2016 Block jatkaa ECHL-uraansa vuoden mittaisella sopimuksella Manchester Monarchsin riveissä.
Élodie Thomis

Élodie Thomis (s. 13. elokuuta 1986 Colombes) on ranskalainen jalkapalloilija, pelipaikaltaan hyökkääjä.
Thomis pelasi Ranskan naisten maajoukkueessa 141 maaottelua ja teki niissä 32 maalia. Ensimmäisen maaottelunsa hän pelasi kesäkuussa 2005 ja viimeisen heinäkuussa 2017. Hän edusti maajoukkuetta MM-kilpailuissa 2011 ja 2015, olympialaisissa 2012 sekä EM-kilpailuissa 2005, 2009, 2013 ja 2017.
Seuratasolla Thomis edusti Olympique Lyonnais -seuraa vuosina 2007–2018 ja voitti tänä aikana 11 kertaa Ranskan mestaruuden (2008–2018) sekä viisi kertaa naisten mestarien liigan (2011, 2012, 2016, 2017, 2018).
Sabrina Delannoy

Sabrina Delannoy (s. 18. toukokuuta 1986 Béthune) on ranskalainen jalkapalloilija, pelipaikaltaan puolustaja.
Delannoy pelasi Ranskan naisten maajoukkueessa 39 maaottelua ja teki niissä kaksi maalia. Ensimmäisen maaottelunsa hän pelasi lokakuussa 2012 ja viimeisen elokuussa 2016. Hän edusti maajoukkuetta EM-kilpailuissa 2013, jonka puolivälieräottelun rangaistuspotkukilpailussa hän epäonnistui Ranskan neljäntenä laukojana (Ranska hävisi Tanskalle maalein 2–4), sekä MM-kilpailuissa 2015, jossa hän pääsi yhdessä ottelussa vaihtopelaajana kentälle.
Seuratasolla Delannoy edusti pisimpään Paris Saint-Germainia vuosina 2005–2017.
Rusovyöbulbuli

Rusovyöbulbuli ("Pycnonotus xanthorrhous") on bulbulien heimoon kuuluva aasialainen varpuslintu.
Levinneisyys.
Rusovyöbulbulia tavataan Kiinassa, Laosissa, Myanmarssa, Thaimaassa ja Vietnamissa. Lajin kokonaiskantaa ei tiedetä, mutta Kiinassa elää 10 000–100 000 paria. Muuten lajin on kuvattu olevan paikallisesti yleinen, ja se on luokiteltu elinvoimaiseksi.
Kiinanbulbuli

Kiinanbulbuli ("Pycnonotus sinensis") on bulbulien heimoon kuuluva varpuslintu.
Levinneisyys.
Kiinanbulbulia tavataan Aasian itäosissa. Lajin kokonaiskannan kokoa ei tiedetä, mutta sen on kuvattu olevan runsaslukuinen monilla alueilla. Kiinassa arvioidaan pesivän 10 000–100 000, Taiwanissa 100 000–1 000 000 ja Japanissa 100–100 000 paria. Kiinanbulbulin kannankehitys on nouseva, ja se on luokiteltu elinvoimaiseksi.
Line Jensen

Line Sigvardsen Jensen (s. 23. elokuuta 1991) on tanskalainen jalkapalloilija, pelipaikaltaan puolustaja tai keskikenttäpelaaja. Hän on pelannut Tanskan naisten maajoukkueessa 66 maaottelua ja tehnyt niissä kaksi maalia. Hän kuului Tanskan joukkueeseen vuoden 2013 EM-kisoissa ja saavutti hopeaa vuoden 2017 EM-kisoissa. Ensimmäisen naisten maaottelunsa hän pelasi lokakuussa 2009 ja viimeisimmän elokuussa 2017 EM-kisojen välieräottelussa. Alle 17-vuotiaiden MM-kilpailuissa 2008 Jensen pelasi Tanskan joukkueen kapteenina.
Jensen edusti kotimaassaan Fortuna Hjørringiä vuosina 2009–2016 ja siirtyi tämän jälkeen yhdysvaltalaiseen Washington Spiritiin.
Taiwaninbulbuli

Taiwaninbulbuli ("Pycnonotus taivanus") on bulbulien heimoon kuuluva varpuslintu.
Levinneisyys.
Taiwaninbulbulia tavataan kotoperäisenä Taiwanissa. Sen kannaksi arvioidaan 15 000–30 000 yksilöä. Taiwaninbulbulia uhkaa risteytyminen kiinanbulbulin kanssa, mikä vähentää sen omaa kantaa. Lisäksi uhkana on elinympäristöjen tuhoutuminen. Laji on luokiteltu vaarantuneeksi.
Nasta laudassa

Nasta laudassa ("Vanishing Point") on yhdysvaltalainen vuonna 1971 ensi-iltansa saanut elokuva. Elokuvan ohjasi Richard C. Sarafian G. Cabrera Infanten käsikirjoituksesta. Elokuvan pääosassa on Barry Newman ja tärkeimmissä sivurooleissa ovat Cleavon Little, Dean Jagger, Gilda Texter, Paul Koslo ja Victoria Medlin.
Elokuva on road movie, joka rakentuu entisen kilpa-ajajan ja poliisin Kowalskin (Newman) tekemälle autonsiirtomatkalle. Kowalski lupaa kuljettaa viritetyn Dodge Challengerin Denverin kaupungista San Franciscoon 16 tunnissa (matkaa kaupunkien välillä noin 1 600 km tietä pitkin). Hänestä muodostuu matkan aikana kulttihahmo ja toisaalta poliisin tavoittelema kohde. Erityisesti Cleavon Littlen näyttelemä radio-dj rohkaisee häntä ja pyrkii auttamaan poliisin sulkujen välttämisessä. Elokuvan loppu on moniselitteinen ja elokuvaa on pidetty esimerkkinä eksistentialismista.
Elokuvasta on kaksi versiota. Pitemmässä versiossa Kowalski ottaa elokuvan loppupuolella kyytiin salaperäisen liftarin (Charlotte Rampling). Kowalski saa häneltä marihuanaa, vaikka on siitä aiemmissa kohtauksissa kieltäytynyt. Hän pysähtyy kun olo alkaa tuntua sekavalta. Liftari sanoo, että on odottanut Kowalskia, "kaikkialla ja aikojen alusta". Kun Kowalski herää aamulla, nainen on kadonnut jäljettömiin. Barry Newmanin haastattelujen ja ohjaajan kommentin mukaan liftari oli vertauskuvallinen kuolemaa edustava hahmo. Kohtaus poistettiin lopullisesta Yhdysvalloissa esitetystä versiosta, jolloin elokuvan pituus lyheni 105 minuutista 98 minuttiin. Newmanin mielestä kohtaus antaa elokuvalla "vertauskuvallista nostetta" mutta studio pelkäsi ettei yleisö ymmärrä. Suomessa on esitetty lyhyempää versiota.
Vuonna 1997 valmistui Charles Robert Carnerin televisiolle ohjaama samanniminen uusintaversio, jossa Kowalskia näyttelee Viggo Mortensen.
Valko-Venäjän informatiikan ja radioelektroniikan valtionyliopisto

Valko-Venäjän informatiikan ja radioelektroniikan valtionyliopisto (, ) on viestintään ja tietoliikennetekniikkaan erikoistunut yliopisto Valko-Venäjän pääkaupungissa Minskissä.
Oppilaitos perustettiin vuonna 1964 nimellä Minskin radiotekniikan instituutti (). Instituutti saavutti Neuvostoliitossa arvostusta hyvätasoisen tieteellisen tutkimustyön ja asiantuntijoiden kouluttamisen osalta. Vuonna 1987 instituutti luokiteltiin Neuvostoliiton johtavien korkeakoulujen joukkoon. Valko-Venäjän itseäistytymisen jälkeen instituutin rakenne ja tehtävät organisoitiin marraskuussa 1993 uudelleen ja oppilaitos sai nykyisen nimensä.
Rotkokotka

Rotkokotka ("Spizaetus isidori") on haukkojen heimon jalokotkien sukuun kuuluva lintu. Usein se sijoitetaan myös omaan sukuunsa "Oroaetus" sen ainoana lajina. Sitä tavataan kapealla kaistaleella Etelä-Amerikassa Argentiinassa, Boliviassa, Kolumbiassa, Ecuadorissa, Perussa ja Venezuelassa. 
Sen määrä tunnetaan erittäin huonosti, mutta arvioidaan, että niitä on alle tuhat aikuista yksilöä. Sen elinpiiriä ovat subtrooppiset ja trooppiset metsät 1 500–2 800 metrin korkeudessa.
Chase Edmunds

Chase Edmunds on James Badge Dalen esittämä kuvitteellinen hahmo televisiosarjassa "24". Chase on yksi päähenkilöistä sarjan kolmannella tuotantokaudella ja videopelissä "", joka edeltää kolmannen kauden tapahtumia. Chase työskentelee Jack Bauerin parina Yhdysvaltain terrorisminvastaisen viraston CTU:n Los Angelesin yksikössä.
Tausta.
Ennen liittymistään CTU:hun Chase Edmunds toimi poliisina.
Rooli.
Kolmannen kauden alussa Jack Bauer ja Chase Edmunds ovat vankilassa tapaamassa rikollispäällikkö Ramon Salazaria, jonka Jack oli aikaisemmin vanginnut peiteoperaatiossa. Jack ja Chase palaavat CTU:hun, ja Chase kertoo Jackille tietävänsä tämän heroiiniriippuvuudesta, joka sai alkunsa peiteoperaation aikana. Kim Bauer kertoo isälleen seurustelevansa Chasen kanssa, minkä jälkeen Jack haluaa pitää Chase poissa kenttätehtävistä. Kun Yhdysvalloissa uhataan vapauttaa tappava virus, ellei Salazaria vapauteta vankilasta, Jack aikoo auttaa Salazarin pakoon. Vankilassa Jack kohtaa Salazaria väkivaltaisesti kuulustevan Chasen ja joutuu tainnuttamaan tämän. Palatessaan tajuihinsa Chase johtaa joukkoja napatakseen Jackin ja Salazarin, mutta nämä onnistuvat pakenemaan helikopterilla.
Chase seuraa kaksikkoa lentokoneella Meksikon rajalle, jossa hän kohtaa Tony Almeidan lähettämän agentin. Tonyn tarkoituksena on kertoa Chaselle Jackin suorittavan suunniteltua peiteoperaatiota, jossa tämä esittää Salazarin liikekumppania ja yrittää tämän kanssa ostaa Michael Amadorilta virusasetta. Ennen kuin agentti ehtii välittää tiedon, hänet ammutaan ja Chase joutuu vangituksi. Salazar testaa Jackin uskollisuutta pakottamalla tämän ampumaan Chase. Jack painaa liipaisinta, mutta lipas on tyhjä. Chase joutuu kidutettavaksi ja kuulusteltavaksi. Jackin painostama Claudia, Salazarin veljen naisystävä, vapauttaa Chasen. Pako yritetään estää tuliasein, jolloin Claudia saa surmansa. Chase onnistuu pakenemaan kutsumallaan CTU:n helikopterilla. Viruksen ostaa Nina Myers, joka välittää sen Salazarille. Kun Salazar pettää Jackin ja aikoo ampua tämän, Chase saapuu paikalle ja haavoittaa Salazaria. Salazar avaa virussäiliön, mutta se paljastuu pommiksi, jolla Amador yritti tappaa Ninan. Salazar kuolee räjähdyksessä, ja Jack vangitsee Ninan.
Chase ja Jack palaavat CTU:hun. Chase kohtaa vauvaikäisen tyttärensä Angelan, joka on joutunut Chloe O’Brianin hoitoon. Kim on aluksi hämmentynyt, mutta kertoo haluavansa kasvattaa Angelan Chasen kanssa.
Chase kertoo Jackille aikomuksistaan luopua kenttäagentin tehtävistä. Jack ja Chase takaa-ajavat virusasetta mukanaan kantavan miehen koululle. Kamppailussa alakynteen jäävä Chase kiinnittää ranteensa viruslaitteeseen estääkseen miestä pakenemasta sen kanssa. Jack tappaa miehen, mutta ei saa irrotettua laitetta. Hän katkaisee Chasen käsivarren palokirveellä ja sulkee viruslaitteen pakastimeen. Chase viedään sairaalaan ja hän selviää tapahtumasta elossa. Kim ja Chase päätyvät asumaan Valenciaan, Kaliforniaan, ja Chase päätyy työskentelemään vartiointifirmassa. Neljännen tuotantokauden jälkeen Chase ja Kim eroavat.
Kovelliini

Kovelliini eli kovelliitti (CuS) on kuparisulfidimineraali. Se on kuparisulfidien, kuten kuparikiisun suhteellisen matalan lämpötilan muuttumistuote. Se on tärkeä malmimineraali suurissa porfyyrikuparimalmeissa, esimerkiksi Chuquicamatassa Chilessä. Se on väriltään indigonsininen tai mustansininen. Epäpuhtauksina voi esiintyä rautaa ja hopeaa.
Kovelliini on nimetty italialaisen kemistin Niccolò Covellin mukaan.
Giórgos Katídis

Giórgos Katídis (, s. 12. helmikuuta 1993 Thessaloniki, Kreikka) on kreikkalainen jalkapalloilija, joka on tällä hetkellä ilman seuraa pelattuaan useissa eri Euroopan sarjoissa. Kaudella 2017 hän edusti puoli vuotta myös FF Jaroa.
Thessalonikin Arisin kasvatti Katídis teki natsitervehdyksen maalin tuulettamisen yhteydessä keväällä 2013 pelatessaan Ateenan AEK:ssa. Kreikan jalkapalloliitto antoi hänelle teosta elinkautisen pelikiellon Kreikan maajoukkueeseen. Myöhemmin hän sanoi, ettei tarkoittanut tervehdystä natsimieliseksi.
Meusen–Argonnen taistelu

Meusen–Argonnen taistelu eli "Maasin–Argonnen offensiivi" tai "Meuse-Argon" oli Yhdysvaltain joukkojen suurin hyökkäysoperaatio ensimmäisessä maailmansodassa. Sitä johti kenraali John J. Pershing. Hyökkäys tapahtui Verdunin pohjoispuolella 26. syyskuuta – 11. marraskuuta 1918.
Hyökkäyksen tavoitteeksi oli ympärysvaltojen länsirintaman ylipäällikkö marsalkka Ferdinand Foch asettanut saksalaisten Hindenburg-linjan murtamisen ja Saksan pakottamisen antautumaan. Hyökkäys alkoi hyvin, kun viiden ensimmäisen päivän aikana edettiin 15 kilometriä. Hyökkäyksen ensimmäisen vaiheen lopussa (3. lokakuuta) oli murrettu kaksi Hindenburg-linjan kolmesta puolustussektorista. Saksan kansleri oli tämän jälkeen (6. lokakuuta) yhteydessä presidentti Woodrow Wilsoniin pyytäen aselepoa. Toinen hyökkäysvaihe alkoi 14. lokakuuta, jolloin yhdysvaltalaiset jakoivat hyökkäyksensä kahteen suuntaan, pohjoisen ja koilliseen. Tässä hyökkäyksessä murtui myös kolmas saksalaisten puolustuslinja. Molemmat osapuolet kärsivät suuria miestappioita. Sota Argonnen metsässä oli amerikkalaisten kannalta erittäin vaikeaa, sillä saksalaisten väijytykset, hyvin maastoutuneet tarkka-ampujat sekä ympäristöön piilotetut kenttätykistöt olivat todella tehokas tapa viivyttää etenemistä metsässä. Myös kenraalimajuri Robert Lee Bullardin johtamistapaa ja päätöksiä taistelussa on kritisoitu.
Kolmas hyökkäysvaihe alkoi 1. marraskuuta. Yhdysvaltalaiset jatkoivat etenemistään pohjoiseen saavuttaen Buzancyn, josta voitiin ylittää Aisnejoki. Maasjoen laaksossa yhdysvaltalaiset etenivät kohti Sedania, joka vallattiin 6. marraskuuta. Hyökkäys jatkui aselevon voimaantuloon 11. marraskuuta asti.
Yhdysvaltojen joukoille operaatio merkitsi 117 000 sotilaan tappioita.
Isän tyttö (televisiosarja)

Isän tyttö on yhdysvaltalainen komediasarja, jonka on luonut Greg Garcia. "Isän tyttö" alkoi Fox-kanavalla 21. syyskuuta 2010, Suomessa Sub aloitti sarjan esittämisen 10. tammikuuta 2013.
Juoni.
Kun Jimmy Change menee kauppaan ostamaan jäätelöpurkkaa, hän huomaa että naista jahdataan. Nainen huutaa apua Jimmyltä, ja Jimmy pysähtyy ja ottaa naisen kyytiinsä. Pian Jimmy ja nainen rupeavat harrastamaan seksiä. Seuraavana aamuna Jimmy tulee ulos pakettiautostaan talonsa sisään ja huomaa että tämä nainen syö aamiaista hänen vanhempiensa ja serkkunsa kanssa. Kun nainen menee vessaan, Jimmy ja hänen vanhempansa miettivät että mikä tämän naisen nimi on, ja juuri silloin tulee uutislähetys, jossa kerrotaan, että hänen nimensä on Lucy Carlyle ja hän on sarjamurhaaja. Kun Lucy Carlyle tulee vessasta, Jimmyn äiti Virginia Change ottaa television käteensä ja lyö tällä Lucya päähän. Pian Jimmy käy vankilassa tapaamassa Lucyä ja saa tietää, että Lucy on raskaana ja Jimmystä tulisi vauvan isä. Lucy kuitenkin joutuu Sähkötuoliin, ja Jimmyn pitäisi ruveta hoitamaan vauvaa. Seuraavaksi Jimmy menee näyttämään vauvaa vanhemmilleen ja serkulleen, ja Jimmyn äiti ehdottaa, että vauva jätettäisiin paloaseman eteen, mutta Jimmy ei suostu siihen ja sanoo, että hän rupeaisi hoitamaan vauvaa. Jimmy yrittää saada vauvanhoitotarvikkeita myymällä omia tavaroitaan. Kun Jimmy kuljettaa vauvaansa ostoskärryjen sisällä ja menee kaupan ohitse, kauppias huomaa Jimmyn ja sanoo, että hänen pitäisi palauttaa nuo kärryt. Mutta Jimmy sanoo, että ne ovat hänen kärrynsä ja he käyttävät niitä grillaamiseen. Kauppias ei ensin usko, mutta pian hän kuitenkin uskoo. Lopussa Jimmyn vanhemmat sanovat, että he voivat auttaa Jimmyä vauvan hoitamisessa ja he yrittävät keksiä nimen vauvalle. Lopulta he antavat nimeksi Hope.
Erytriini

Erytriini (myös kobolttikukka) on arseenipitoinen, punainen kobolttimineraali. Se on kobolttimalmin etsinnässä tärkeä indikaattorimineraali. Se esiintyy muiden kobolttimineraalien, kuten kobolttihohteen, rapautumis- tai hapettumismineraalina. Se sisältää myös kalsiumia, nikkeliä ja rautaa. Väri vaihtelee vaaleanpunaisesta purppuranpunaiseen. Myös viirun väri on vaaleanpunainen. Kovuus on Mohsin kovuusasteikolla 1,5–2,5. Kemiallinen kaava on Co3(AsO4)28H2O.
Esiintyminen.
Erytriiniä esiintyy malmiesiintymien hapettumisvyöhykkeissä. Sitä on löydetty merkittävissä määrin Saksasta ja Marokosta.
Väliaika

Väliaika tarkoittaa esityksen, kuten näytelmän, oopperan, konsertin tai elokuvanäytöksen sisällä olevaa taukoa. Sen aikana katsojat voivat hengähtää, käydä vessassa tai pohtia näkemäänsä.
Väliaikoja oli teatteriesitysten näytösten välissä jo Shakespearen aikana, ja niitä käytetään myös perinteisissä japanilaisissa kabuki- ja nō-teattereissa.
Joidenkin pitkien elokuvien sisäänrakennetun väliajan avulla elokuva jaetaan tarkoituksellisesti erillisiin jaksoihin. Kuuluisia elokuvia, joissa on sisäänrakennettu väliaika, ovat esimerkiksi:
Hollywoodissa väliajat olivat alun perin lähinnä tekninen ratkaisu, josta on paljolti luovuttu projektorien edistyksen myötä.
Väliaika on edelleen yleinen intialaisissa elokuvissa, joissa se edustaa tyypillisesti siirtymää takaisin todellisuuteen. Suomen elokuvateattereiden näytöksissä ei yleensä ole väliaikaa, paitsi siinä tapauksessa, että esitettävä elokuva on intialainen.
Donald Wolfit

Donald Wolfit (20. huhtikuuta 1902 – 17. helmikuuta 1968) oli brittiläinen näyttelijä. Wolfit oli ensisijaisesti teatterinäyttelijä, mutta esiintyi myös yli kolmessakymmenessä elokuvassa, kuten "Blood of the Vampire" (1958), "Tilaa huipulla" (1959), "Arabian Lawrence" ja "Becket" (1964).
Wolfit oli naimisissa kolmesti. Ensimmäisestä avioliitosta syntynyt Margaret Wolfit oli myös näyttelijä. Wolfitille myönnettiin Brittiläisen imperiumin ritarikomentajan arvo 1957. Hän sai BAFTA-ehdokkuuden roolisuorituksistaan elokuvissa "Svengali" (1954) ja "Tilaa huipulla". Wolfit kuoli 1968 sydänsairauteen 65-vuotiaana.
Joseph E. Howard

Joseph Edgar ”Joe” Howard (12. helmikuuta 1878 New York – 19. toukokuuta 1961 Chicago) oli yhdysvaltalainen Broadway-lauluntekijä, käsikirjoittaja, näyttelijä, laulaja ja vaudeville-esiintyjä.
Howard esiintyi ensimmäisen kerran vaudevillessa 11-vuotiaana. Hän lauloi St. Louisissa kapakoissa ja työskenteli lehdenjakajana, ja muutti myöhemmin Chicagoon ja sitten New Yorkiin. Hänen ensimmäinen menestynyt kappaleensa oli vuonna 1899 julkaistu ”Hello Ma Baby”. Vuodet 1905–1915 olivat Howardin uran aktiivisinta aikaa ja hän sävelsi ja esitti Chicagossa lukuisia hittejä. Tunnetuimmaksi hänen sävellyksistään on tullut "The Prince of To-Night" -näytelmässä esitetty ”I Wonder Who’s Kissing Her Now”.
Toisen maailmansodan aikana Howardin ura lähti uuteen nousuun, kun hän esiintyi Beatrice Kayn kanssa suositussa 1890-lukua muistelevassa radio-ohjelmassa. Hän esiintyi urallaan yökerhoissa, teatterissa, radiossa ja televisiossa. Vuonna 1947 tehtiin Howardin elämään perustuva elokuva "Ken häntä nyt suutelee?".
Joe Howard julkaisi vuonna 1956 omaelämäkertansa "Gay Nineties Troubadour".
Howard kuoli vuonna 1961 Chicagossa. Hänet valittiin postuumisti Songwriters Hall of Fameen vuonna 1970.
Broadway-näytelmät.
Lähde: "Internet Broadway Database".
Étienne Lenoir

Jean-Joseph Étienne Lenoir (12. tammikuuta 1822 – 4. elokuuta 1900) oli belgialais-ranskalainen keksijä, joka rakensi ensimmäisen kaupallisesti menestyneen polttomoottorin. Lenoir rakensi toimivan kaasumoottorin vuonna 1860. Se jäi kuitenkin myöhempien saksalaisten moottorikeksintöjen varjoon. 
Lenoirin moottori oli muunneltu kaksitoimisesta höyrymoottorista. Kaksitahtisena se käytti hiilikaasua ja ilmaa. Moottorilla oli vain neljän prosentin hyötysuhde, mutta se toimi sulavasti ja oli kestävä. Vuonna 1865 yli 400 oli käytössä Ranskassa ja tuhat Isossa-Britanniassa. Moottoreita käytettiin alhaisen kuorman kohteissa kuten pumpuissa ja painamisessa. Lenoir hyödynsi olemassa olevia ideoita kuten Robert Streetin mäntää, Isaac de Rivazin kipinäsytytystä ja Heinrich Daniel Rühmkorffin vastikään keksimää käämiä. Lenoirin moottori ei käyttänyt puristusta, mutta hän teki kokeita Alfonse Beau de Rochasin vuonna 1862 patentoimalla nelitahtisella puristuksella.
George (Yhdistyneen kuningaskunnan prinssi)

Prinssi George ("George Alexander Louis"; s. 22. heinäkuuta 2013 Lontoo) on Walesin prinssi Williamin ja hänen puolisonsa Walesin prinsessa Catherinen ensimmäinen lapsi. Hän on kuningas Charlesin lapsenlapsi ja toisena kruununperimysjärjestyksessä.
Prinssi Georgella on kaksi nuorempaa sisarusta, prinsessa Charlotte ja prinssi Louis.
Syntymä.
Odotusaika.
Joulukuussa 2012 hovi ilmoitti prinssi Williamin ja Cambridgen herttuatar Catherinen saavan lapsen. Ilmoitus raskaudesta tehtiin varhaisessa vaiheessa, sillä herttuatar joutui sairaalahoitoon vakavan aamupahoinvoinnin vuoksi. Herttuatar on kertonut epäilleensä tulevan vauvan olevan poika, koska vauva potki paljon kohdussa ollessaan. Pariskunta ei kuitenkaan selvittänyt lapsen sukupuolta, sillä prinssi William halusi sen olevan yllätys. 
Syntymä.
Prinssi George syntyi 22. heinäkuuta 2013 klo 16.24 St. Maryn sairaalassa. Hän painoi syntyessään 3800 grammaa. Syntyessään prinssi oli kruununperimysjärjestyksessä kolmas. Häntä ennen olivat isoisä, Walesin prinssi Charles ja isä, prinssi William. Prinssin syntymästä iloittiin varsinkin Britanniassa, jossa lapsen syntymää oli odotettu jo useamman viikon ajan. Kun uutinen syntymästä julkaistiin, muun muassa Trafalgar Square -aukion suihkulähteiden väri muutettiin siniseksi, kuten Lontoon keskustassa oleva BT Towerin yläosakin, jossa alkoi kiertää myös teksti, jossa sanottiin "It's a boy" (Se on poika). Maailmanpyörä London Eye taas hehkui Britannian lipun väreissä. "The Sun" -lehti innostui vaihtamaan päivän ajaksi nimensä muotoon "The Son" (poika). Lisäksi uutinen huomioitiin Buckinhamin palatsin vahdinvaihdossa, jossa sotilassoittokunta soitti Cliff Richardin kappaleen "Congratulations" (Onnea).
Nimi.
Britannian hovi tiedotti muutama päivä prinssin syntymän jälkeen lapsen saavan nimeksi George Alexander Louis. Britannian hovista löytyy useita George-nimisiä hallitsijoita, ja nimeä on pidetty kunnianosoituksena kuningatar Elisabetin isälle Yrjö VI:lle (englanniksi George). Nimi Alexander oli Catherinen suosikki jo raskausaikana. Louis puolestaan on prinssi Williamin neljäs nimi. Nimi periytyy myös prinssi Philipin enolta, Louis Mountbattenilta. 
Koulutus.
Prinssi George aloitti koulunkäynnin Thomas's Battersea -koulussa vuonna 2017. Herttuapari on kertonut heidän haluavan lapsilleen mahdollisimman tavallisen lapsuuden. Koulussa prinssillä ei ole virallista arvonimeä, vaan häntä kutsutaan vain Georgeksi.
Harrastukset.
Prinssi George pitää liikuntaharrastuksista, kuten tenniksen pelaamisesta. Prinssin lempipelaaja on Roger Federer, jonka kanssa hän on myös päässyt pallottelemaan. Harrastuksiin kuuluvat myös ratsastus ja baletti sekä kitaransoitto.
Anja Karkku-Hohti

Anja Karkku-Hohti (s. 9. heinäkuuta 1935 Hailuoto) on suomalainen taidemaalari ja kuvataiteilija, joka tunnetaan parhaiten guassimaalauksistaan.
Hän opiskeli Suomen taideakatemiassa vuosina 1956–1959 ja piti ensimmäisen näyttelynsä Jyväskylässä 1958. Nykyään Noormarkussa asuvan Karkku-Hohdin töitä on ollut esillä useissa yksityis- ja yhteisnäyttelyissä Suomen lisäksi myös ulkomailla, kuten Tukholmassa, Pariisissa ja Riiassa. Hän on toiminut myös taideopettajana muun muassa Porin taidekoulussa sekä ollut oppilaitoksen rehtorina vuosina 1989–1992.
Vuonna 2011 paljastettiin Noormarkussa Karkku-Hohdin suunnittelema taidemaalari Elin Danielson-Gambogin muistomerkki.
Jalkapallon Maakuntasarja

Jalkapallon Maakuntasarja oli Suomen jalkapallon kolmanneksi korkein sarjataso. Suomen Palloliiton vuosikokouksessa 25-26.1.1936 päätettiin, että aloitetaan C-kilpailu, ja että se suoritetaan karsintajärjestelmän mukaisesti 11 piirin kesken. SPL:n liittohallituksen kokouksessa 1.3.1936 C-kilpailun nimeksi päätettiin lopulta Maakuntasarja. Maakuntasarjaa pelattiin 1970-luvulle asti, kunnes sen nimeksi vuonna 1970 muutettiin III divisioona.
Maakuntasarja oli Suomen Palloliiton sisäinen sarja aina kauteen 1954 saakka, jolloin Työväen Urheiluliiton sarjat myös alempien sarjojen osalta yhdistettiin SPL:n sarjoihin. Aiemmin TUL:n joukkueet pelasivat omassa maakuntasarjaa tasoltaan vastaavassa Suursarjassa, jonka lohkovoittajat karsivat yhdessä maakuntasarjan lohkovoittajien kanssa pääsystä Suomensarjaan, joka oli liittojen yhteinen sarjataso jo vuodesta 1948 lähtien. 
Kun Palloliitto uusi 1973 sarjajärjestelmäänsä, muodostettiin I divisioona Mestaruussarjan ja silloisen II Divisioonan väliin. II divisioonan nimi säilyi, mutta se muuttui samalla kolmanneksi korkeimmaksi sarjatasoksi. Vuonna 1994 II divisioonan nimeksi vaihtui Kakkonen.
Maakuntasarjan kaudet (1936-1972).
Sarjojen lohkovoittajat on esitetty yhteenvetona alla (vuonna 1944 cupkilpailun parhaat). Kaudet on käsitelty tarkemmin omissa artikkeleissaan. Niistä käy ilmi mm. pelatut ottelut, sarjataulukot sekä nousija- ja putoajaseurat.
Luminița Anghel

Luminița Anghel (s. 7. lokakuuta 1968 Bukarest) on romanialainen laulaja-lauluntekijä ja TV-juontaja. Parhaiten hänet tunnetaan osallistumisestaan Eurovision laulukilpailuun 2005 yhdessä Sistem-yhtyeen kanssa. Ukrainan Kiovassa järjestetyssä kilpailussa kokoonpanon kappale "Let me try" voitti ensin semifinaalin ja sijoittui lopulta finaalissa kolmanneksi, mikä on Romanian kaikkien aikojen paras sijoitus.
Eurovision 2010 ja 2013.
Luminița Anghel osallistui Tony Tomasin ja Adrian Piperin kanssa Romanian Eurovision-karsintakilpailuun 2010 kappaleella "Save their lives". Trio ylsi 6. maaliskuuta pidetyssä finaalissa toiseksi.
Vuonna 2013 Anghel pyrki jälleen maansa Eurovision-edustajaksi, tällä kertaa sooloartistina. Latinosävytteinen kappale "Unique" sijoittui finaalin kolmannelle sijalle.
Politiikassa.
Vuoden 2008 Romanian parlamenttivaaleissa Luminița Anghel oli sosiaalidemokraattien ehdokkaana Bukarestin edustajaksi edustajainhuoneeseen.
Yksityiselämä.
Anghel meni miehensä kanssa naimisiin siviilivihkimisellä lokakuussa 2011. Pari meni uudelleen naimisiin Espanjassa maaliskuussa 2012 ortodoksisin menoin.
Velie

Velie on yhdysvaltalainen vuosina 1908-1928 valmistettu automerkki. Autoa valmistettiin Molinessa Illinois'n osavaltiossa. Automerkin loi Willard Velie, John Deeren tyttären poika. Alkuvuosina Velie-autoissa oli nelisylinterinen rivimoottori. Vuodesta 1916 lähtien niissä käytettiin kuusisylinteristä rivimoottoria. Vuonna 1926 tehdas tarjosi myös 8-sylinteristä rivimoottoria.
Vuonna 1974 Velie-autoja oli jäljellä Euroopassa vain kaksi, joista toinen oli Suomessa. Aikoinaan merkkiä oli tuotu Suomeen vain neljä yksilöä. Säilynyt yksilö laitettiin vuonna 1932 Oulunkylässä liiteriin, josta se löydettiin vuonna 1963. Vuonna 1972 auto myytiin Seinäjoelle, jossa se kunnostettiin. Seinäjoen Törnävälle kokoontui vuonna 1974 vanhoja autoja, joista harvinaisin oli "Velie 60 Sedan" vuosimallia 1926. Kyseisessä Velie-autossa oli 6-sylinterinen kansiventtiilimoottori, 3633 cm3, suurin teho 58 hevosvoimaa (43 kilowattia) kierrosluvulla 2 800. Vuonna 1926 auton hinta Suomessa oli 66 000 markkaa.
Lähteet.
Tekniikan Maailma 19/1974
Gamil Ratib

Gamil Ratib (, s. 1926 – 19. syyskuuta 2018) oli egyptiläinen näyttelijä. Hän on esiintynyt muun muassa David Leanin ohjaamassa "Arabian Lawrencessa" (1962).
Ratib kasvoi Ranskassa ja vietti siellä suurimman osan elämästään.
Myanmarin kyat

Myanmarin kyat (MMK) on Myanmarin rahayksikkö. Ensimmäinen versio kyatista tuli käyttöön vuonna 1852, mutta myöhemmin Burmassa oli ajoittain käytössä Intian rupia ja lopulta vuosina 1937–1952 Burman rupia. Nykyinen kyat tuli käyttöön vuodesta 1952 lähtien. Myanmarin kyat jakautuu 100 pyaan.
Bahrainin dinaari

Bahrainin dinaari (BHD) on Bahrainin rahayksikkö, joka on ollut käytössä vuodesta 1965 lähtien. Tuolloin se otettiin käyttöön korvaamaan alueella aiemmin laajemminkin käytössä olleen Persianlahden rupian. Bahrainin dinaari jakaantuu 1000 filsiin. Yksi euro oli 0,390 dinaaria 23. marraskuuta 2022.
Ensimmäiset setelit ja kolikot laskettiin liikkeelle 7. lokakuuta 1965. Setelien nimellisarvot olivat 10, 5, 1, ½ ja ¼ dinaaria ja kolikkojen arvot 100, 50, 25, 10, 5 ja 1 filsiä. Vuonna 1979 laskettiin liikkeelle toinen sarja, jossa tuli 20 dinaarin seteli ja ¼ dinaarin seteli poistui. Vuonna 1993 laskettiin liikkeelle kolmas sarja, jossa turvaominaisuuksia lisättiin ja 1 filsin kolikko poistettiin. Vuonna 2008 liikkeelle laskettu neljäs sarja sisältää 20, 10, 5, 1 ja ½ dinaarin setelit sekä 100, 50, 25, 10 ja 5 filsin kolikot.
Irakin dinaari

Irakin dinaari (IQD) on Irakin rahayksikkö, joka on ollut käytössä vuodesta 1932 lähtien. Tuolloin se luotiin korvaamaan maassa aiemmin käytössä ollut Intian rupia. Valuutan arvo sidottiin Irakissa aluksi Englannin puntaan, mutta vuonna 1959 muuntokohteeksi vaihdettiin edelleenkin käytössä oleva Yhdysvaltain dollari. Seteleiden ulkoasua on maassa muutettu kahdesti: ensin vuonna 1990 ja viimeisimmän kerran vuonna 2003.
Irakin dinaari jakaantuu 1000 filsiin. 27. marraskuuta 2022 yksi euro oli 1 517,70 Irakin dinaaria eli yksi dinaari oli 0,00066 euroa.
Angolan kwanza

Angolan kwanza (tunnus AOA) on Angolan rahayksikkö. Kwanza on ollut neljän Angolan rahayksikön nimenä vuodesta 1977 alkaen, mutta nykyinen valuutta otettiin käyttöön vuonna 1999. Angolan kwanza jakaantuu 100 céntimoon. 5. kesäkuuta 2025 Angolan kwanzan arvo oli 0,00095 euroa eli yksi euro oli 1 051,32 kwanzaa.
Angolassa on käytössä 200, 500, 1000, 2000 ja 5000 kwanzan setelit sekä 1, 5 ja 10 kwanzan ja 50 céntimon kolikot.
Valuutan nimi viittaa Kwanza- eli Cuanza-jokeen. Angolan kansallinen rahayksikkö kwanza (Kz) luotiin 11. marraskuuta 1976 maan perustuslain mukaisesti. Kwanza on kansakunnan perustajapresidentti Agostinho Neton valitsema nimi, ja viittaa maan keskeisten osien läpi virtaavaan Kwanza-jokeen. Conselho da República äänesti uuden rahayksikön säätävästä laista ja presidentti allekirjoitti lain. Kwanza otettiin käyttöön Angolan rahana 8. tammikuuta 1977.
Madagaskarin ariary

Madagaskarin ariary ("MGA") on Madagaskarin rahayksikkö, joka on ollut käytössä vuodesta 1961 lähtien.
Ariary on Mauritanian ouguiyan ohella maailman ainoa valuutta, joka ei noudata desimaalijärjestelmää.
Historia.
Ennen siirtomaa-aikaa Madagaskarilla ei ollut omaa rahajärjestelmää, vaan vaihdanta perustui tuontikolikoihin ja perinteisiin maksuvälineisiin. Ensimmäiset kolikot saapuivat 1000–1100-luvuilla arabien ja persialaisten mukana. Myöhemmin, erityisesti 1600-luvulta alkaen, hopeakolikot – kuten espanjalaiset ja ranskalaiset piasterit – alkoivat yleistyä. Ne otettiin ensin käyttöön koruina, mutta vähitellen niistä tuli osa paikallista kaupankäyntiä. 1800-luvulla Madagaskarin rahaelämä perustui ulkomaisiin hopeakolikoihin, kunnes kuningatar Ranavalona II:n hallituskaudella säädettiin ensimmäiset viralliset valuuttasäännöt. Pienempiä maksutarpeita varten käytettiin leikattuja kolikon osia, ja vaa’at sekä punnukset standardoitiin jo aiemmin kuningas Andrianampoinimerinan aikana.
Kun Ranska vakiinnutti siirtomaavaltansa vuonna 1896, ranskalaiset kolikot korvasivat asteittain paikalliset käytännöt. Ensimmäisen maailmansodan aikana valuuttapula synnytti luovia ratkaisuja, kuten postimerkkien käyttö maksuvälineinä. 1920-luvulla otettiin käyttöön paikalliset metalliset vaihtokupongit, ja vuonna 1925 perustettu Banque de Madagascar laski liikkeelle Madagaskarille suunnitellut frangisetelit. Tämä merkitsi ensimmäistä askelta kohti omanlaista rahataloutta, vaikka yhteys Ranskaan säilyi tiiviinä.
Itsenäistymisen jälkeen vuonna 1960 perustettiin oma keskuspankki-instituutio, ja valuutta sai nimen Madagaskarin frangi (Fmg). Alkuvaiheessa valuutta toimi vielä osana CFA-frangialuetta, mutta vuonna 1972 Madagaskar irtautui tästä järjestelmästä, ja frangista tuli ei-vaihdettava. Seuraavana vuonna perustettu Banque Centrale de Madagascar otti vastuun rahapolitiikasta. Vuonna 2003 otettiin käyttöön uusi valuutta, ariary, joka periytyi nimellisesti historiallisista maksuvälineistä ja oli jo ollut epävirallisessa käytössä erityisesti maaseudulla. Siirtymävaiheen jälkeen ariary vakiintui ainoaksi viralliseksi valuutaksi vuoden 2005 alusta. Tämä muutos merkitsi paitsi paluuta kulttuurisesti omaleimaiseen rahayksikköön myös symbolista irtautumista siirtomaa-ajasta.
Madagaskarin ariary jakaantuu viiteen iraimbilanjaan. Rahan julkaisija on Madagaskarin keskuspankki Banky Foiben'i Madagasikara.
Setelit ja kolikot.
Setelit ovat värikkäitä ja kuvastavat Madagascarin luontoa ja kulttuuria, esimerkiksi lemureita ja baobab-puita, ja niissä on turvaominaisuuksia kuten vesileimoja ja hologrammeja. Kolikkoja käytetään jokapäiväisiin ostoksiin ja niissä on kansallisia symboleja.
Kolikkojen kuvaus:
Bye Bye Blackbird

”Bye Bye Blackbird” on Ray Hendersonin säveltämä ja Mort Dixonin sanoittama musiikkikappale vuodelta 1926. Kappaleen levytti ensimmäisenä Gene Austin ja se nousi heti ilmestymisvuonnaan listoille neljän eri artistin esittämänä. Näihin kuuluivat Austinin lisäksi Nick Lucas, Benny Kruger ja Leo Reisman.
Kappaleen ovat levyttäneet lukuisat artistit sekä laulettuna että instrumentaalina. Russ Morgan nousi kappaleella listoille vuonna 1948, ja Peggy Lee lauloi sen vuoden 1955 elokuvassa "Rytmin kiihkoa". Jazzmusiikissa kappaleesta on tullut yksi genren standardeista. Miles Davis levytti sen vuoden 1957 albumilleen "’Round About Midnight". Muita jazzversioita ovat tehneet muun muassa Jimmy Smith, Ben Webster, Mel Tormé, Keith Jarrett, Etta Jones ja John Coltrane, jonka levytys palkittiin parhaan jazzinstrumentaalin Grammylla vuonna 1981.
Silmäterä (elokuva)

Silmäterä on suomalainen elokuva vuodelta 2013. Elokuvan on ohjannut Jan Forsström. Se on paremmin käsikirjoittajana tunnetun Forsströmin ("Muukalainen", "Skavabölen pojat" ja "Hyvä poika") ensimmäinen pitkä ohjaustyö. Elokuva kertoo äidinrakkaudesta ja vieraan pelosta kumpuavasta turvattomuuden tunteesta. Elokuva on saanut vaikutteita tosielämän tapahtumista.
Elokuvan esitettiin yleisölle ensimmäisen kerran kesäkuussa 2013 Sodankylän elokuvajuhlilla. Elokuvan ennakkoesitys oli Espoo Ciné -festivaaleilla elokuussa 2013. Elokuvan ensi-ilta elokuvateattereissa oli syyskuussa 2013.
"Silmäterä" voitti maaliskuussa 2014 pääpalkinnon elokuvafestivaaleilla Bergamossa Italiassa. Bergamo Film Meeting -festivaaleilla palkinnoista päättää yleisö.
Tarina.
Emmi Parviaisen esittämä 25-vuotias Marja on 7-vuotiaan Julian yksinhuoltaja. Marjalla on yötyö ja päivät kuluvat Julian kanssa. Marjan ja Julian elämä muuttuu kun he kohtaavat iranilaisen maahanmuuttajan, Kamaranin, joka väittää olevansa Julian isä. Marjalla ja Kamaranilla oli ollut suhde, josta syntyneestä Juliasta Marja ei ole kertonut Kamaranille. 
Nyt Kamaran toivoo voivansa tutustua ja pitää yhteyttä tyttäreensä. Yhdessä veljensä ja suomalaisen vaimonsa kanssa hän yrittää puhua asiasta Marjalle. Marja pelkää, että Kamaran vie Julian. Marja on valmis tekemään mitä tahansa suojellakseen tytärtään.
Karl-Gustav Fogel

Karl Jakob Gustav Fogel (7. kesäkuuta 1921 Munsala – 23. kesäkuuta 1997 Turku) oli suomalainen fyysikko. Hän oli Åbo akademissa fysiikan professori 1954–1967 ja teoreettisen fysiikan professori 1967–1985 sekä yliopiston vararehtori 1964–1969 ja rehtori 1969–1975. Hän tutki matemaattista fysiikkaa.
Fogel jätti väitöskirjansa tarkastettavaksi 1949 mutta vastaanotti tohtorinarvon vasta 1968.
Lähteet.
Zia Mohyeddin

Zia Mohyeddin (20. kesäkuuta 1933 Lyallpur (nyk. Faisalabad), Brittiläinen Intia – 13. helmikuuta 2023) oli pakistanilainen näyttelijä, joka on vaikuttanut urallaan sekä Pakistanissa että Britanniassa. Hän opiskeli näyttelemistä Royal Academy of Dramatic Art -teatterikoulussa Lontoossa 1953–1956. Mohyeddin aloitti näyttelijänuransa teatterissa, ja ensiesiintymisensä elokuvassa hän teki David Leanin ohjaamassa elokuvassa "Arabian Lawrence" (1962).
Jussi Kemilä

Jussi Kemilä (s. 13. maaliskuuta 1978 Oulu) on uransa lopettanut suomalainen pesäpalloilija, joka edusti viimeksi Superpesiksessä pelannutta Pattijoen Urheilijoita. Ulkopelipaikaltaan Kemilä oli polttaja, ja hänen sisäpeliroolinsa oli vaihtaja.
Kaudella 2000 ensimmäiset Superpesisottelunsa pelanneen Kemilän erikoisalaa on pomppulyönti sisäpelin vaihtotilanteissa. Hän on pelannut urallaan seitsemässä Itä-Länsi-ottelussa.
Pesäpallouransa jälkeen Kemilä on saavuttanut frisbeegolfin amatöörien SM-kisoissa 40-vuotiaiden sarjassa 5. sijan vuonna 2022.
Jussi Kemilä kuuluu tunnettuun oululaiseen urheilijaperheeseen. Isä Jouko Kemilä on entinen pesäpalloilija ja yleisurheilija. Siskot Minna Laatikainen ja Jutta Kemilä ovat entisiä maajoukkuetason yleisurheilijoita.
Jussi Kemilä tuli valituksi Raahen kaupunginvaltuustoon ensimmäisen kerran vuoden 2012 kunnallisvaaleissa. Kemilä on toiminut kaupunginvaltuuston jäsenenä kaksi valtuustokautta.
Ari Uusitalo

Ari Juhani Uusitalo (s. 1. helmikuuta 1957 Vimpeli) on suomalainen entinen pesäpalloilija. Hän edusti kahta kautta lukuun ottamatta koko uransa ajan Vimpelin Vetoa.
Uusitalo voitti Superpesiksen lyöjäkuninkuuden kaudella 1991.
Eugene Galeković

Eugen-Josip "Eugene" Galeković (s. 12. kesäkuuta 1981 Melbourne) on australialainen jalkapalloilija, pelipaikaltaan maalivahti. Hän pelasi kaudella 2004–2005 Portugalissa mutta muutoin koko uransa kotimaassaan Australiassa. Hän edusti pisimmpään, kymmenen vuotta, Adelaide Unitedia ja voitti joukkueessa liigamestaruuden vuonna 2016. Hän oli varamaalivahtina Melbourne Victoryssa sen voittaessa liigamestaruuden vuonna 2007. Hän päätti uransa Melbourne Cityssä kausina 2017–2019.
Galeković pelasi Australian joukkueessa kaikki neljä ottelua Ateenan kesäolympialaisissa 2004. Hän pelasi Australian A-maajoukkueessa kahdeksan maaottelua vuosina 2009–2013. Hän oli varamaalivahtina MM-kilpailuissa 2010 ja MM-kilpailuissa 2014 sekä Australian voittaessa Aasian-mestaruuden vuonna 2015.
Punaperäbulbuli

Punaperäbulbuli ("Pycnonotus cafer") on bulbulien heimoon kuuluva varpuslintu.
Levinneisyys.
Punaperäbulbulia tavataan luonnonvaraisena Etelä-Aasiassa. Sen on kuvattu olevan yleinen, ja sen kannankehitys on nouseva. Se on luokiteltu elinvoimaseksi.
Börje Forsström

Börje Karl Henrik Forsström (17. joulukuuta 1910 Förby, Särkisalo – 29. toukokuuta 1995 Lohja) oli vuorineuvos (1969) ja Lohjan Kalkkitehdas Oy:n toimitusjohtaja 1962–1973. 
Koulutukseltaan Forsström oli diplomi-insinööri (1935). Forsströmin vanhemmat olivat toimitusjohtaja Fredrik Forsström ja Eina Maria Fager. Teollisuusneuvos Sigvar Forsström oli hänen veljensä. Börje Forsströmin setä oli puolestaan Lohjan Kalkkitehtaan johtaja, vuorineuvos Petter Forsström.
Nokipääbulbuli

Nokipääbulbuli ("Pycnonotus aurigaster") on bulbulien heimoon kuuluva varpuslintu.
Levinneisyys.
Nokipääbulbulia tavataan Kiinassa ja Kaakkois-Aasiassa. Lajin maailmanlaajuisen kannan kokoa ei tiedetä, mutta Kiinassa arvioidaan pesivän 10 000–100 000 paria. Laji on luokiteltu elinvoimaiseksi.
Punasilmäbulbuli

Punasilmäbulbuli ("Pycnonotus nigricans") on bulbulien heimoon kuuluva varpuslintu.
Levinneisyys.
Punasilmäbulbulia tavataan Angolassa, Botswanassa, Lesothossa, Namibiassa, Etelä-Afrikassa, Swazimaassa, Sambiassa ja Zimbabwessa. Sen on kuvattu olevan yleinen ja laajalle levinnyt, ja sen kannankehitys on nouseva. Se on luokiteltu elinvoimaiseksi.
Kapinbulbuli

Kapinbulbuli ("Pycnonotus capensis") on bulbulien heimoon kuuluva varpuslintu.
Levinneisyys.
Kapinbulbulia tavataan Etelä-Afrikassa. Sitä on kuvattu paikallisesti yleisestä runsaslukuiseksi. Sen kannankehitys on vakaa, ja se on luokiteltu elinvoimaiseksi.
Ruskoselkäbulbuli

Ruskoselkäbulbuli ("Pycnonotus eutilotus") on bulbulien heimoon kuuluva varpuslintu.
Levinneisyys.
Ruskoselkäbulbulia tavataan Bruneissa, Indonesiassa, Malesiassa, Myanmarissa ja Thaimaassa. Laji on vähenemässä metsien hakkuiden seurauksena, ja se on luokiteltu silmälläpidettäväksi.
Maailma on tehty meitä varten (kappale)

”Maailma on tehty meitä varten” on Haloo Helsinki! -yhtyeen kappale ja ensimmäinen promootiosingle yhtyeen neljänneltä "Maailma on tehty meitä varten" -albumilta. Single julkaistiin radiossa 23. toukokuuta 2013 ja sen on säveltänyt yhtyeen kitaristi Leo Hakanen ja sanoittanut laulaja Elli yhdessä Jarmo Mykkäsen kanssa.
”Maailma on tehty meitä varten” on julkaisunsa jälkeen sijoittunut parhaimmillaan Suomen virallisen latauslistan toiselle sijalle sekä Suomen virallisen singlelistan 14:nneksi. Se on ollut myös Suomen kaupallisten radiokanavien soitetuin kappale.
Kappaleen sanoitus kertoo parisuhteesta, jossa onneen riittää vain toisen osapuolen läsnäolo.
Essex (automerkki)

Essex on vuosina 1919–1932 valmistettu yhdysvaltalainen automerkki. Samanmerkkistä, mutta eri valmistajan Essex-autoa oli valmistettu jo vuonna 1906 Yhdysvaltain Bostonissa; siinä oli nelisylinterinen höyrymoottori ja "Tonneau"-kori. Tämän valmistus loppui kuitenkin jo samana vuonna.
Vuonna 1919 Hudson aloitti kohtuuhintaisten Essex-autojen valmistuksen. Essex-autot suunniteltiin neliovisiksi umpikorisiksi autoiksi, jonka tavallinen perhe pystyisi ostamaan. Näitä myytiin runsaasti ja vietiin Eurooppaan, myös Suomeen. Essex-merkin korvasi vuonna 1932 (Hudson) Terraplane.
Alkuaan Essex oli Essex Motor Companyn valmistama, joka kuitenkin oli kokonaan Hudsonin omistama. Vuoteen 1922 mennessä Essex-autoista tuli virallisesti Hudsonin valmistamia.
Lähteet.
"Cars: Cars Collection, Suuri Tietokirja Autoista", osa 12, 1987
Sint-Truidense VV

Koninklijke Sint-Truidense Voetbalvereniging tai yleisemmin Sint-Truiden on Belgian jalkapallon korkeimmalla sarjatasolla pelaava jalkapalloseura, joka perustettiin Sint-Truidenin kaupungissa vuonna 1924. Seuran paras sijoitus liigassa on toinen sija kaudella 1965–66. Lisäksi se on edennyt kahdesti Belgian cupin finaaliin.
Seuran värit ovat keltainen ja sininen, mistä onkin peräisin sen lempinimi "De Kanaries", 'Kanarialinnut'. Sint-Truiden pelaa kotiottelunsa 11 250 katsojaa vetävällä Stayenilla.
Historia.
Sint-Truidense VV luotiin vuonna 1924, liittämällä yhteen kaksi seuraa, FC Union ja FC Goldstar. Sen väreiksi päätettiin ottaa kaupungin värit, sininen ja keltainen, ja sen alkuperäiseksi nimeksi valittiin Sint-Truidense Voetbal Vereeniging. Seuran pelasi ensimmäisen ottelunsa Cercle Tongerenia vastaan.
1940-luvun lopulla Sint-Truiden määriteltiin tarpeeksi kokeneeksi nousemaan toiseksi korkeimmalle sarjatasolle. Vuonna 1952 se muutti nimensä nykyiseen muotoon. Viisi vuotta myöhemmin se sijoittui 2. divisioonan toiselle sijalle nousten ensimmäistä kertaa Belgian korkeimmalle tasolle, 1. divisioonaan. Monille tuntematon Raymond Goethals nimitettiin Sint-Truidenin päävalmentajaksi 1959, ja hänen alaisuudessaan seura nosti selvästi osakkeitaan kansallisella tasolla. Goethals johdatti joukkueen muun muassa sen historian parhaaseen sijoitukseen, 1. divisioonan kakkoseksi.
2000-luvun alussa seura oli vaikeuksissa ja sen valmennusjohdossa tapahtui paljon muutoksia. Joukkueen entisestä maalivahdista Jacky Mathijssenista tuli päävalmentaja, ja hän piti sitä vielä kohtuullisesti pystyssä kolmen kauden ajan. Kaudella 2004–05 seuraa valmensi yhteensä kolme eri miestä, joista viimeinen erotettiin heti neljänteentoista sijaan päättyneen kauden jälkeen. Vuonna 2008 seuraan perustettiin naisten edustusjoukkue.
Excelsior (automerkki, Belgia)

Excelsior on belgialaisen Compagnie Nationale Excelsiorin vuosina 1903-1932 valmistama automerkki. Autoa valmistettiin aluksi Brysselissä käyttämällä ranskalaisia moottoreita. Yhtiö muutti 1907 Liegeen.
Excelsior kehitti hyvin myyneen Adex-mallin. Siinä oli 9,1 litran 6-sylinterinen sivuventtiilimoottori tai 4,4 litran moottori. Ensimmäisen maailmansodan jälkeen Adex-mallia parannettiin: yläpuolinen nokka-akseli ja ristikkäin tasattu nelipyöräjarrujärjestelmä. Adex-mallista kehitettiin urheilumalli, jossa oli kolme kaasutinta ja 5,3 litran 110 hevosvoiman (81 kilowatin) moottori, jolloin auton huippunopeus oli 140-160 km/t.
Lähteet.
Cars: Cars Collection, Suuri Tietokirja Autoista, osa 12, 1987
DEtector with Lepton, Photon and Hadron Identification

DEtector with Lepton, Photon and Hadron Identification eli DELPHI-koe oli yksi LEP-törmäyttimen ilmaisimista Cernissä Sveitsissä. Muiden LEP-törmäyttimen ilmaisimien tapaan DELPHI rakennettiin havaitsemaan positroni-elektroni -törmäyksessä syntyviä hiukkasia, ja se sijaitsi noin 100 metrin syvyydessä.
Rakenteeltaan DELPHI oli sylenterimäinen ja ilmaisinkokonaisuuteen kuului mm. myonikammioita, Tserenkovin-ilmaisimia, tuikeilmaisimia, sähkömagneettisia kalorimetrejä ja hadronikalorimetreja. DELPHI kykeni erottamaan toisistaan erilaiset varatut hiukkaset, jäljittämään hiukkasten radat tarkasti ja havaitsemaan hyvin lyhytikäisetkin hiukkaset.
Electromobile

Electromobile oli englantilainen sähköauto, jota valmistettiin Lontoossa vuosina 1901-1920. Auton tuotanto sai alkunsa etuvetoisen ranskalaisen Kriéger-sähköautojen maahantuonnista. Electromobile-tehdas vuokrasi autoja 325 punnan vuosivuokrasta. Hintaan sisältyivät kaikki kulut lukuun ottamatta autonkuljettajan palkkaa . Ensimmäisen maailmansodan jälkeen esiteltiin vain yksi malli, Elmo, jonka teho oli 8/12 hv (ensimmäinen luku on verohevosvoima, ja jälkimmäinen oikea teho) eli 9 kW. Elmossa oli "landaulette"-tyyppinen kori, joka oli osittain katettu. Electromobilet olivat kestäviä, mutta uusien autojen tuotanto vähitellen hiipui .
Krieger

Kriéger oli ranskalainen automerkki. Kriégeriä valmistettiin vuosina 1897–1909 ja auton valmistajana oli Compagnie Parisienne des Voitures electriques Pariisissa.
Yrityksen perusti Louis Antoine Krieger (1868–1951) nimellä Société des Voitures electriques Système Krieger. Nimensä mukaisesti yritys oli erikoistunut sähköautojen tuotantoon.
Ensimmäinen auto oli etuvetoinen. Siinä oli kaksi sähkömoottoria rinnan. Perinteisten takajarrujen lisäksi autossa oli moottorijarrutus. Auto painoi yli tonnin ja sen toimintasäde oli 60 kilometriä ja huippunopeus 24 km/h.
Vuonna 1903 Krieger aloitti tehtaan suosituimman auton valmistuksen: Krieger-Brasier oli hybridiauto, jossa oli kaksi moottoria; yksi sähkö- ja yksi bensiinimoottori.
Vuonna 1905 Krieger alkoi tuottaa kaksikerroksisia Omnibus-linja-autoja. Niissä oli tehoa noin 18 kilowattia ja painoa neljä tonnia. Auton alkeellisen vedeneristyksen vuoksi se oli haavoittuva sateen sattuessa.
Krieger-autojen kokonaistuotanto oli noin 400 ajoneuvoa Ranskassa ja lisäksi noin 2 000 lisenssillä ulkomailla valmistettua. Viimeiset Kriegerin valmistamat autot olivat bensiinikäyttöisiä takseja.
Elizalde

Elizalde oli espanjalainen automerkki, jota valmistettiin Barcelonassa vuosina 1914-1928. Arturo Elizalde kehitti sukunimeään kantavan automerkin ollessaan Delahaye-auton maahantuoja.
Elizalden malleja olivat esimerkiksi prototyyppi Tipo 11 vuodelta 1914 ja Model 29 (3817 cm³, nelisylinterinen moottori).
Vuonna 1920 Elizalde Tipo 48 oli maailman suurin henkilöauto . Sen 8-sylinterinen rivimoottori oli ensimmäisiä lajissaan ja tuotti 60 hevosvoimaa (eli 44 kilowattia; moottorin teho ilmoitettiin muodossa 50/60 hv, joista ensimmäinen luku tarkoittaa verohevosvoimia ja toinen todellista tehoa). Iskutilavuus oli 8143 cm³, neljä venttiiliä sylinteriä kohti ja etujarrut oli tehostettu. Autosta oli myös toinen versio, jossa oli 8-sylinterinen rivimoottori (5181 cm³) saavuttaen huippunopeuden 160 km/t.
Elizalde valmisti kilpa-autoja ja kuljettajan ohjaamia ylellisiä autoja, esimerkiksi Elizalde Coupé de Ville -mallia. Elizalde-autoja käytti myös Espanjan hovi .
Lähteet.
Cars: Cars Collection, Suuri Tietokirja Autoista, osa 12, 1987